**Έκθεση της Κοινοβουλευτικής Επιτροπής Υγείας για τους κανονισμούς «Οι περί Προστασίας της Υγείας (Έλεγχος του Καπνίσματος) (Τροποποιητικοί) (Αρ. 2) Κανονισμοί του 2023»**

**Παρόντες:**

Ευθύμιος Δίπλαρος, πρόεδρος Μαρίνα Νικολάου

Σάβια Ορφανίδου Χρύσανθος Σαββίδης

Χαράλαμπος Πάζαρος Μιχάλης Γιακουμή

Η Κοινοβουλευτική Επιτροπή Υγείας μελέτησε τους πιο πάνω κανονισμούς σε τρεις συνεδρίες της, που πραγματοποιήθηκαν στις 2, 16 και 23 Νοεμβρίου 2023.

Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Υγείας, του Γενικού Χημείου του Κράτους, του Τμήματος Τελωνείων του Υπουργείου Οικονομικών, της Υπηρεσίας Προστασίας Καταναλωτή του Υπουργείου Ενέργειας, Εμπορίου και Βιομηχανίας, της Νομικής Υπηρεσίας της Δημοκρατίας, της Αρχής Αντιμετώπισης Εξαρτήσεων Κύπρου (ΑΑΕΚ) και του Κυπριακού Εμπορικού και Βιομηχανικού Επιμελητηρίου (ΚΕΒΕ). Η Ομοσπονδία Εργοδοτών και Βιομηχάνων (ΟΕΒ), παρ’ όλο που κλήθηκε στην πρώτη συνεδρία της επιτροπής, δεν εκπροσωπήθηκε σε αυτήν.

Σημειώνεται ότι στο στάδιο της συζήτησης των κανονισμών παρευρέθηκαν επίσης τα μέλη της επιτροπής κ. Νίκος Κέττηρος, Χρίστος Χριστόφιας και Μαρίνος Σιζόπουλος.

Σκοπός των προτεινόμενων κανονισμών, οι οποίοι εκδίδονται δυνάμει του περί Προστασίας της Υγείας (Έλεγχος του Καπνίσματος) Νόμου, είναι η τροποποίηση των περί Προστασίας της Υγείας (Έλεγχος του Καπνίσματος) Κανονισμών, ώστε να επιτευχθεί εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Κατ’ εξουσιοδότηση Οδηγία (ΕΕ) 2022/2100 της Επιτροπής της 29ης Ιουνίου 2022 για την τροποποίηση της οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου σχετικά με την απόσυρση ορισμένων εξαιρέσεων όσον αφορά τα θερμαινόμενα προϊόντα καπνού».

Σημειώνεται ότι η χρονική δέσμευση για τη μεταφορά της πιο πάνω αναφερόμενης κατ’ εξουσιοδότηση Οδηγίας στην εθνική έννομη τάξη ήταν η 23η Ιουλίου 2023. Συναφώς, λόγω της εκπρόθεσμης εναρμόνισης της εθνικής νομοθεσίας με την υπό αναφορά κατ’ εξουσιοδότηση Οδηγία εκκρεμεί διαδικασία παράβασης κατά της Δημοκρατίας, στο πλαίσιο της οποίας έχει ήδη ληφθεί προειδοποιητική επιστολή από την Ευρωπαϊκή Επιτροπή. Αξίζει να σημειωθεί ότι οι υπό αναφορά κανονισμοί κατατέθηκαν στη Βουλή μετά τη λήξη της υπό αναφορά προθεσμίας και συγκεκριμένα στις 28 Σεπτεμβρίου 2023.

Ο εκπρόσωπος του Υπουργείου Υγείας ενημέρωσε την επιτροπή ότι η υπό αναφορά κατ’ εξουσιοδότηση Οδηγία τροποποιεί την Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου της 3ης Απριλίου 2014 για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της Οδηγίας 2001/37/ΕΚ. Ειδικότερα, ο ίδιος εκπρόσωπος επισήμανε ότι με τους προτεινόμενους κανονισμούς, με τους οποίους σκοπείται η εναρμόνιση της εθνικής νομοθεσίας με την ως άνω αναφερθείσα κατ’ εξουσιοδότηση Οδηγία, επιτυγχάνονται τα ακόλουθα:

1. Η επέκταση της απαγόρευσης της διάθεσης στην αγορά προϊόντων καπνού με χαρακτηριστικό άρωμα ή/και γεύση, καθώς και προϊόντων που περιέχουν αρωματικές ουσίες σε οποιοδήποτε από τα συστατικά τους, ώστε να εφαρμόζεται και σε σχέση με τα θερμαινόμενα προϊόντα καπνού.
2. Η επέκταση της υποχρέωσης ένθεσης του ενημερωτικού μηνύματος και των συνδυασμένων προειδοποιήσεων για τις βλαβερές συνέπειες του καπνίσματος, ώστε να εφαρμόζεται και σε σχέση με τα θερμαινόμενα προϊόντα καπνού.

Οι εκπρόσωποι του Γενικού Χημείου του Κράτους, του Τμήματος Τελωνείων του Υπουργείου Οικονομικών, της Υπηρεσίας Προστασίας Καταναλωτή του Υπουργείου Ενέργειας, Εμπορίου και Βιομηχανίας, της ΑΑΕΚ και του ΚΕΒΕ συμφώνησαν με τους σκοπούς και τις επιδιώξεις των προτεινόμενων κανονισμών.

Στο πλαίσιο της συζήτησης των κανονισμών μέλη της επιτροπής ζήτησαν ενημέρωση από τους αρμόδιους φορείς σχετικά με το κατά πόσο η χρήση θερμαινόμενων προϊόντων καπνού ενδέχεται να βλάψει την υγεία των χρηστών, καθώς και με το κατά πόσο προτίθενται να διεξαγάγουν σχετική ενημερωτική εκστρατεία για το κοινό. Παράλληλα, ζήτησαν από τον εκπρόσωπο του Υπουργείου Υγείας ενημέρωση σε σχέση με την εφαρμογή του περί Προστασίας της Υγείας (Έλεγχος του Καπνίσματος) Νόμου.

Ο εκπρόσωπος της ΑΑΕΚ ενημέρωσε την επιτροπή ότι τα θερμαινόμενα προϊόντα καπνού θεωρούνται διεθνώς «διαφοροποιημένου» και όχι «μειωμένου» κινδύνου για την υγεία προϊόντα. Περαιτέρω, σημείωσε ότι η ΑΑΕΚ προτίθεται να διεξαγάγει, σε συνεργασία με την Πνευμονολογική Εταιρεία Κύπρου, εκστρατεία ευαισθητοποίησης του κοινού σε σχέση με το κάπνισμα.

Ο εκπρόσωπος του Υπουργείου Υγείας ενημέρωσε την επιτροπή ότι, όσον αφορά την εφαρμογή των προνοιών του περί Προστασίας της Υγείας (Έλεγχος του Καπνίσματος) Νόμου για την απαγόρευση του καπνίσματος σε ορισμένους χώρους, το Υπουργείο Υγείας προτίθεται να διεξαγάγει ετησίως, σε συνεργασία με την Αστυνομία Κύπρου και τις αρχές τοπικής διοίκησης, νυχτερινή εκστρατεία, στο πλαίσιο της οποίας θα προβαίνει σε επιτόπιους ελέγχους σε υποστατικά και νυχτερινά κέντρα. Συναφώς, ο ίδιος εκπρόσωπος επισήμανε ότι ο εκάστοτε υγειονομικός επιθεωρητής ο οποίος διεξάγει έλεγχο σε επιχείρηση παροχής υπηρεσιών εστίασης και σε υποστατικά ή χώρους παρασκευής τροφίμων δυνάμει του περί Τροφίμων (Έλεγχος και Πώληση) Νόμου δύναται να ελέγχει και τη συμμόρφωσή τους με τις υποχρεώσεις τους όπως αυτές προκύπτουν από τις πρόνοιες της οικείας νομοθεσίας σε σχέση με το κάπνισμα.

Η Κοινοβουλευτική Επιτροπή Υγείας, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές διορθώσεις, κατέληξε στις ακόλουθες θέσεις:

1. Ο πρόεδρος της επιτροπής και τα μέλη της βουλευτές της κοινοβουλευτικής ομάδας του Δημοκρατικού Συναγερμού τάχθηκαν υπέρ της έγκρισης των κανονισμών.
2. Tα μέλη της βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και το μέλος της βουλευτής της Δημοκρατικής Παράταξης-Συνεργασία Δημοκρατικών Δυνάμεων επιφυλάχθηκαν να τοποθετηθούν επί των προνοιών των κανονισμών κατά τη συζήτησή τους ενώπιον της ολομέλειας του σώματος.

Υπό το φως των πιο πάνω, η Κοινοβουλευτική Επιτροπή Υγείας υποβάλλει την παρούσα έκθεσή της ενώπιον της ολομέλειας του σώματος για τη λήψη τελικής απόφασης.

5 Δεκεμβρίου 2023

Αρ. Φακ.:  23.03.060.051-2023

ΕΠ/MΓ/ΓΜ